<classify> MFUMUKO wa bei wa Taifa kwa mwaka unaoishia Oktoba mwaka huu, umepungua hadi asilimia 3.2 kutoka 3.4 kwa mwaka unaoishia Septemba, mwaka huu.Akitoa taarifa kwa vyombo vya habari jijini Dodoma jana, Mkurugenzi wa Sensa ya Watu na Makazi na Takwimu za Jamii wa Ofisi ya Taifa ya Takwimu NBS, Ephraim Kwesigabo alisema kupungua huko kunamaanisha kasi ya mabadiliko ya bei za bidhaa na huduma imepungua.Hii ina maana kwamba mabadiliko ya bei za bidhaa na huduma kwa mwaka unaoishia Oktoba mwaka huu, imepungua ukilinganisha na kazi iliyokuwa kwa mwaka unaoishia Septemba mwaka huu, alisema Kwesigabo.Alisema Mfumuko wa Bei wa Taifa unapima kiwango cha kasi ya mabadiliko ya bei za bidhaa na huduma zote, zinazotumiwa na kaya binafsi nchini. Alisema kupungua kwa Mfumuko wa Bei ya Taifa kwa mwaka unaoishia Oktoba mwaka huu, kumechangiwa hasa na kupungua kwa bei za baadhi ya bidhaa za vyakula na vinywaji baridi kwa kipindi kinachoishia Oktoba mwaka huu, ukilinganisha bei za Oktoba mwaka jana.Kwesigabo alisema mfumuko wa bei wa bidhaa za vyakula na vinywaji baridi kwa mwezi Oktoba mwaka huu, umepungua hadi asilimia 1.2 kutoka asilimia 2.0 ilivyokuwa Septemba, mwaka huu.Alizitaka baadhi ya bidhaa za chakula, zilizochangia kupungua kwa mfumuko wa bei wa mwezi Oktoba katika mwaka huu ni pamoja na mchele kwa asilimia 3.8.Nyingine ni mahindi kwa asilimia 21.8, unga wa mahindi kwa asilimia 11.6, unga wa mtama kwa asilimia 5.1, unga wa muhogo kwa asilimia 14.1, maharage kwa asilimia 3.0, mihogo mibichi kwa asilimia 5.9, viazi vitamu kwa asilimia 2.1, migimbi kwa asilimia 23.2 na ndizi za kupika kwa asilimia 11.6, alisema.Alisema hali ya Mfumuko wa Bei kwa bidhaa katika Nchi za Afrika Mashariki EAC, unaonesha kwamba Kenya mfumuko wake wa bei kwa mwaka unaoishia Oktoba mwaka huu, umepungua hadi asilimia 5.53 kutoka 5.70 kwa mwaka unaoishia mwezi Septemba mwaka huu.Kwa upande wa Uganda, mfumuko wa bei kwa mwaka unaoishia Oktoba, mwaka huu umepungua hadi asilimia 3.0 kutoka asilimia 3.7 kwa mwaka unaishia Septemba, alisema.  <topic>: kitaifa 